REPUBLIKA HRVATSKA
 PRIMORSKO-GORANSKA ŽUPANIJA							
         GRAD BAKAR
   UPRAVNI ODJEL ZA LOKALNU 
       SAMOUPRAVU 
   I DRUŠTVENE DJELATNOSTI

KLASA: 311-01/25-01/1
URBROJ: 2170-02-03/4-25-9
Bakar, 15. rujna 2025.

Na temelju članka 13. stavka 1. Programa poticanja razvoja poduzetništva na području Grada Bakra („Službene novine Grada Bakra“, br. 7/20.) gradonačelnik Grada Bakra objavljuje

JAVNI POZIV
za podnošenje zahtjeva za dodjelu potpora male vrijednosti u 2025. godini 
iz Programa poticanja razvoja poduzetništva na području Grada Bakra

I.	PREDMET JAVNOG POZIVA

Predmet ovog Javnog poziva je dodjela potpora male vrijednosti iz Programa poticanja razvoja poduzetništva na području Grada Bakra u 2025. godini, a u cilju povećanja kvalitete i konkurentnosti malog i srednjeg poduzetništva, podizanja poduzetničke kulture te jačanja konkurentskog nastupa poduzetnika na tržištu.
U okviru ovog Poziva realiziraju se sljedeće mjere:

1.	potpora novoosnovanim tvrtkama;
2.	potpora za nabavu opreme i inventara;
3.	potpora za digitalizaciju poslovanja;
4.	potpora za izradu projektne dokumentacije;
5.	potpora za sudjelovanje na sajmovima i specijaliziranim izložbama;
6.	potpore za troškove obrazovanja, stručnog osposobljavanja i usavršavanja poduzetnika.

Provedba mjera koje predstavljaju potporu male vrijednosti obavija se sukladno pravilima Uredbe Komisije (EU) br. 2023/2831 od 13. prosinca 2023., o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije L 352/1, dalje: Uredba).

II.	KORISNICI SREDSTAVA BESPOVRATNIH POTPORA

Korisnici mjera iz ovog Programa su mikro, mali i srednji subjekti malog gospodarstva utvrđeni zakonom kojim se uređuje poticanje razvoja malog gospodarstva, a koji su u cijelosti u privatnom vlasništvu sa sjedištem na području Grada Bakra i koji ulažu na području Grada Bakra, koji imaju najmanje jednog (1) zaposlenog na neodređeno vrijeme sa punim radnim vremenom uključujući vlasnika/icu, koji nemaju duga prema Gradu i nemaju duga po osnovi davanja o kojima službenu evidenciju vodi Porezna uprava, koji nisu za istu namjenu primili potporu iz drugih izvora.
Korisnici koji ostvare pravo na potporu temeljem ovog Programa moraju poslovati i zadržati sjedište na području Grada Bakra najmanje 2 godine od dana odobrenja potpore, u protivnom cjelokupan iznos dodijeljene potpore mora biti vraćen na račun Grada Bakra.
Da bi korisnici ostvarili pravo na potpore iz ovog Programa moraju poslovati i imati registrirano sjedište na području Grada Bakra najmanje godinu dana prije dana podnošenja zahtjeva  na Javni poziv, izuzev potpora iz članka 9. Mjere 5. i 6.

III.	UVIJETI I NAČIN DODJELE POTPORA TE VISINA POTPORA

Ad.1. Potpore novoosnovanim tvrtkama

Pravo na potporu imaju poduzetnici početnici koji prvi puta otvaraju obrt ili trgovačko društvo sa sjedištem na području Grada Bakra. Poduzetnikom početnikom smatra se gospodarski subjekt koji je upisan u odgovarajući registar u godini za koju podnosi zahtjev za potporu odnosno subjekt koji je započeo s obavljanjem djelatnosti u godini za koju podnosi zahtjev za potporu.
Jednokratna bespovratna potpora do 50% prihvatljivih dokumentiranih troškova, a najviše do 500,00 € za ishođenje dokumentacije za otvaranje obrta, registraciju trgovačkog društva, otvaranje obiteljskog poljoprivrednog gospodarstva (OPG-a), odnosno upisa slobodnog zanimanja u odgovarajući registar. Uplata temeljnog kapitala nije prihvatljiv trošak.

Prijava se podnosi na Obrascu 1 — Početnik kojem se obavezno prilaže:
•	Ispunjeni i ovjereni Obrazac Izjave o korištenim potporama male vrijednosti;
•	Izvornik ili ovjerena preslika Rješenja o upisu u odgovarajući registar upisa;
•	Odgovarajući dokaz, u izvorniku ili ovjerenoj preslici, o datumu početka obavljanja djelatnosti (ukoliko je primjenjivo);
•	Elektronički zapis o radno-pravnom statusu (e-radna knjižica);
•	Izvornik računa s dokazom o uplati biljega, sudskih troškova, javnobilježničkih usluga, upisa u registar, trošak obrtnice i trošak pečata;
•	Elektronički zapis ili izvornik Potvrde Porezne uprave (ne stariji od 30 dana) od dana podnošenja zahtjeva za potporu iz koje je razvidno da nema duga po osnovi javnih davanja o kojima službenu evidenciju vodi Porezna uprava;
•	Izvornik računa s dokazom o uplati za uređenje poslovnog prostora u vlasništvu ili dugoročnom zakupu (najmanje 5 godina od dana sklapanja Ugovora o zakupu) trgovačkog društva ili obrtnika za osnovnu djelatnost obrta i/ili trgovačkog društva;
•	Fotografije i opis poslovnog prostora s naznakom z.k. uloška (poduloška) na kojem se nalazi poslovni prostor za čije se uređenje traže sredstva poticaja;
•	Izvornik ili ovjerenu presliku Ugovora o zakupu poslovnog prostora za čije se uređenje traže sredstva poticaja, odnosno dokaz o vlasništvu poslovnog prostora;
•	Neprihvatljivi trošak je uplata temeljnog kapitala.

Ad.2. Potpora za nabavu opreme i inventara

Jednokratna bespovratna potpora do 50% prihvatljivih dokumentiranih troškova, a najviše do 1.000,00 € za nabavu opreme i strojeva. Najmanji iznos pojedinačnog ulaganja iznosi 250,00 € (nije uključen PDV). Korisnik potpore koji je u sustavu PDV-a ne ostvaruje pravo na PDV kao prihvatljiv trošak. Iz  mjere je izuzeta nabavka vozila, prijenosnog računala, mobitela te rabljene opreme i strojeva

Prijava se podnosi na Obrascu 2 — Početnik oprema kojem se obavezno prilaže:
•	Ispunjeni i ovjereni Obrazac Izjave o korištenim potporama male vrijednosti;
•	Izvornik ili ovjerena preslika Rješenja o upisu u odgovarajući registar upisa;
•	Odgovarajući dokaz, u izvorniku ili ovjerenoj preslici, o datumu početka obavljanja djelatnosti (ukoliko je primjenjivo);
•	Elektronički zapis o radno-pravnom statusu (e-radna knjižica)
•	Izvornik računa s dokazom o uplati za nabavu nove opreme i alata, informatičke opreme i programskih aplikacija za početak poslovanja;
•	Elektronički zapis ili izvornik Potvrde Porezne uprave (ne stariji od 30 dana) od dana podnošenja zahtjeva za potporu iz koje je razvidno da nema duga po osnovi javnih davanja o kojima službenu evidenciju vodi Porezna uprava;
•	Neprihvatljivi trošak je nabavka vozila, prijenosnog računala, mobitela te rabljene opreme i strojeva.

Ad.3. Potpora digitalizaciju poslovanja

Jednokratna bespovratna potpora do 50% prihvatljivih dokumentiranih troškova, a najviše do 1.000,00 € za troškove uvođenja informacijskih sustava i aplikacija u procese odlučivanja, upravljanja i promocije te informatizaciju poslovnih procesa koji dovode do povećanja efikasnosti u poslovanju (primjerice: marketing, informacijski sustav, FLEET management, Business Intelligence sustavi, poslovni softveri, dizajn i izrada mrežnih stranica te sve vrste web i mobilnih aplikacija).

Prijava se podnosi na Obrascu 3 — Digitalizacija kojem se obavezno prilaže:
•	Ispunjeni i ovjereni Obrazac Izjave o korištenim potporama male vrijednosti;
•	Izvornik ili ovjerena preslika Rješenja o upisu u odgovarajući registar upisa;
•	Elektronički zapis o radno-pravnom statusu (e-radna knjižica)
•	Izvornik računa s dokazom o uplati za troškove za koje se traži sufinanciranje 
•	Elektronički zapis ili izvornik Potvrde Porezne uprave (ne stariji od 30 dana) od dana podnošenja zahtjeva za potporu iz koje je razvidno da nema duga po osnovi javnih davanja o kojima službenu evidenciju vodi Porezna uprava;

Ad.4. Potpora za izradu projektne dokumentacije

Jednokratna bespovratna potpora do 50% prihvatljivih dokumentiranih troškova, a najviše do 2.000,00 € po jednom korisniku za troškove izrade projektnog prijedloga za prijavu na natječaj / javni poziv za korištenje sredstava iz fondova Europske unije i nacionalnih programa. Trošak izrade projektnog prijedloga podrazumijeva popunjavanje svih potrebnih obrazaca za prijavu projektnog prijedloga te izradu potrebnih studija i analiza, sukladno traženoj obveznoj dokumentaciji. Prihvatljiva je izrada projektnog prijedloga koji će se provoditi na području Grada Bakra. 
Potpora za troškove izrade projektne dokumentacije u prijavi i provedbi projekata poduzetnika koji će se financirati iz EU fondova i/ili nacionalnih fondova obuhvaća slijedeće prihvatljive troškove: 
1.	troškove izrade poslovnog plana, investicijske studije, studije izvodljivosti, analize troškova i koristi;
2.	troškove izrade procjene utjecaja zahvata na okoliš;
3.	troškove tehničke pomoći pri izradi projektne prijave (konzultantske usluge).
Projektni prijedlog mora zadovoljiti administrativnu provjeru , o čemu je korisnik potpore dužan dostaviti dokaz. Korisnik potpore koji je u sustavu PDV-a ne ostvaruje pravo na PDV kao prihvatljivi trošak.

Prijava se podnosi na Obrascu 4 — Projektna dokumentacija kojem se obavezno prilaže:
•	Ispunjeni i ovjereni Obrazac Izjave o korištenim potporama male vrijednosti;
•	Izvornik ili ovjerena preslika Rješenja o upisu u odgovarajući registar upisa;
•	Elektronički zapis o radno-pravnom statusu (e-radna knjižica);
•	Izvornik računa s dokazom o uplati za troškove za koje se traži sufinanciranje;
•	Elektronički zapis ili izvornik Potvrde Porezne uprave (ne stariji od 30 dana) od dana podnošenja zahtjeva za potporu iz koje je razvidno da nema duga po osnovi javnih davanja o kojima službenu evidenciju vodi Porezna uprava;

Ad.5. Potpore za sudjelovanje na sajmovima i specijaliziranim izložbama

Jednokratna bespovratna potpora za sufinanciranje troškova kotizacije i promocije proizvoda/ usluga na sajmovima i specijaliziranim izložbama u visini osiguranih proračunskih sredstava, a u maksimalnom iznosu do 1.000,00 € po korisniku. Trošak PDV-a nije prihvatljiv.

Prijava se podnosi na Obrascu 5 - Sajmovi i izložbe kojem se obvezno prilaže:
•	Ispunjeni i ovjereni Obrazac Izjave o korištenim potporama male vrijednosti;
•	Izvornik ili ovjerena preslika Rješenja o upisu u odgovarajući registar upisa;
•	Dokaz o sudjelovanju na sajmovima i izložbama (fotografije, potvrde o uplati kotizacije, potvrde o sudjelovanju i sl.);
•	Elektronički zapis o radno-pravnom statusu (e-radna knjižica);
•	Izvornik računa s dokazom o uplati za troškove za koje se traži sufinanciranje;
•	Elektronički zapis ili izvornik Potvrde Porezne uprave (ne starija od 30 dana) od dana podnošenja zahtjeva za potporu iz koje je razvidno da nema duga po osnovi javnih davanja o kojima službenu evidenciju vodi Porezna uprava.

Ad.6. Potpore za troškove obrazovanja, stručnog osposobljavanja i usavršavanja poduzetnika

Bespovratna potpora dodjeljuje se za troškove obrazovanja i usavršavanja poduzetnika i zaposlenika kroz formalne oblike obrazovanja (tečajevi, seminari, radionice) te stručnog obrazovanja za rad kojima se osigurava kontinuirano podizanje stručnih znanja poduzetnika za obavljanje poslova iz djelatnosti.
Potpora se može ostvariti u visini do 50% prihvatljivih dokumentiranih troškova, a najviše do 300,00 € po zahtjevu. Trošak PDV-a nije prihvatljiv.
Prijava se podnosi na Obrascu 6 – Obrazovanje i osposobljavanje, kojem se obvezno prilaže:
Ispunjeni i ovjereni Obrazac izjave o korištenim potporama male vrijednosti;
•	Izvornik ili ovjerena preslika Rješenja o upisu u odgovarajući registar upisa;
•	Dokaz (preslika: uvjerenja, potvrde, diplome i sl.) o završenom obrazovanju, položenom ispitu ili slično;
•	Dokaz da je osoba za koju se traži potpora zaposlena u trgovačkom društvu/obrtu podnositelju zahtijeva za potporu na neodređeno vrijeme;
•	Elektronički zapis o radno-pravnom statusu (e-radna knjižica);
•	Izvornik računa s dokazom o uplati za troškove za koje se traži sufinanciranje;
•	Elektronički zapis ili izvornik Potvrde Porezne uprave (ne starija od 30 dana) od dana podnošenja zahtjeva za potporu iz koje je razvidno da nema duga po osnovi javnih davanja o kojima službenu evidenciju vodi Porezna uprava.

IV.	PODNOŠENJE PRIJAVA

Zahtjev za bespovratnu potporu podnosi se na adresu: GRAD BAKAR, Primorje 39, 51 222 BAKAR ili osobno u Pisarnicu Grada Bakra u pisanom obliku na posebnom obrascu Zahtjeva s obvezno priloženom dokumentacijom traženom u Javnom pozivu.
Svi Obrasci za prijavu mogu se preuzeti u Pisarnici Grada Bakra ili na mrežnoj stranici Grada Bakra, 
www.bakar.hr.

V.	PROCEDURA DODJELE BESPOVRATNIH POTPORA

Zahtjevi za potporu rješavaju se redom zaprimanja i do iskorištenja planiranih proračunskih sredstava neovisno o broju i visini zahtjeva po pojedinoj mjeri potpore, a najkasnije do 25. prosinca 2025. godine.
Priznaju se troškovi nastali u razdoblju od 01. siječnja 2025. godine do zaključno 25. prosinca 2025. godine. Dopuštenost potpora male vrijednosti ocjenjuje se sukladno propisima o potporama male vrijednosti.
Odluku o dodjeli sredstava potpore korisnicima pojedine provedbene mjere na prijedlog Povjerenstva za dodjelu potpore donosi gradonačelnik.
Temeljem Odluke gradonačelnika sklapa se Ugovor o dodjeli sredstava kojeg za Grad potpisuje gradonačelnik, a za korisnika sredstava odgovora osoba ovlaštena za zastupanje upisana u nadležni registar ili osoba koju on ovlasti.

VI.	OSTALE ODREDBE

Pravo na potporu ne može ostvariti pravna ili fizička osoba za koju se u postupku obrade zahtjeva za potporu utvrdi da prema državnom proračunu ili Gradu Bakru ima dospjelih, a nepodmirenih obveza po bilo kojoj osnovi.
Korisnik može ostvariti potporu po maksimalno dvije mjere u maksimalnom iznosu do 3.000,00 eura.
Korisnik potpore dužan je Gradu omogućiti kontrolu namjenskog utroška dobivenih sredstava potpore. Ukoliko je korisnik potpore priložio neistinitu dokumentaciju ili prijavljeno stanje u zahtjevu i dokumentaciji ne odgovara stvarnom stanju podnositelj zahtijeva dobivena sredstva mora vratiti u Proračun Grada Bakra i ne može ostvariti pravo na bespovratna sredstva potpore po ovom Programu u naredne 3 (tri) godine.
Grad Bakar obavijest o dodijeljenoj potpori prijavljuje Ministarstvu financija.
Dostavljanjem zahtjeva za potporu i donošenjem odluke o dodjeli potpore korisnik sredstava daje odobrenje Gradu da osnovne podatke o korisniku i odobrenoj potpori objavi na mrežnim stanicama Grada te u drugim izvještajima.

Ovaj se Javni poziv objavljuje na mrežnim stranicama Grada Bakra www.bakar.hr.
Sve dodatne informacije mogu se dobiti u Uredu Grada putem telefona 051/455-744 i e-maila: pisarnica@bakar.hr

Gradonačelnik

Tomislav Klarić